LT Europos Sąjungos oficialusis leidinys L 41/26

ELPA PRIEŽIŪROS INSTITUCIJOS SPRENDIMAS

Nr. 167/08/COL

2008 m. kovo 12 d.

dėl tariamos neteisėtos valstybės pagalbos įmonei „Troms Tre AS“ (Norvegija)

ELPA PRIEŽIŪROS INSTITUCIJA (1),

ATSIŽVELGDAMA į Europos ekonominės erdvės susitarimą (2), ypač į jo 61–63 straipsnius ir 3 bei 26 protokolą,

ATSIŽVELGDAMA į ELPA valstybių susitarimą dėl Priežiūros institucijos ir Teisingumo Teismo įsteigimo (3), ypač į jo 5 ir 24 straipsnius,

kadangi:

1. Procedūra

2005 m. birželio 20 d. raštu ELPA priežiūros institucija anoniminio kliento vardu gavo skundą iš Norvegijos advokatų kontoros „Selmer“ (4) dėl tariamos neteisėtos valstybės pagalbos įmonei „Troms Tre AS“ (5), gaminančiai įvairius statybos produktus iš medžio. Institucija gavo ir užregistravo raštą 2005 m. birželio 24 d. (Nr. 323812).

2005 m. liepos 1 d. raštu Institucija perdavė skundą Norvegijos valstybės institucijoms (Nr. 324515).

2005 m. rugsėjo 20 d. Norvegijos valstybės institucijos pateikė atsakymą dėl skunde nurodytų pareiškimų, tvirtindamos, kad ginčytinos kapitalo injekcijos nėra valstybės pagalba. Institucija gavo ir užregistravo raštą 2005 m. rugsėjo 21 d. (Nr. 334843).

2005 m. lapkričio 21 d. raštu skundo pateikėjas informavo Instituciją, kad 2005 m. lapkričio 10 d.„Troms Tre“ paskelbė bankrotą ir 2005 m. lapkričio 11 d. jos turtas buvo perduotas Teismui administruoti. Skundo pateikėjas tvirtino, kad bankrotas neturėjo įtakos skundo dalyko vertinimui ir skundo neatsiėmė. Institucija gavo ir užregistravo raštą 2005 m. lapkričio 23 d. (Nr. 351088).

2006 m. vasario 10 d. raštu (Nr. 362331) Institucija Norvegijos valstybės institucijoms išsiuntė prašymą gauti daugiau informacijos, susijusios su turtu ir bankroto procedūros terminais.

Norvegijos valstybės institucijos pateikė raštišką atsakymą 2006 m. kovo 17 d., pranešdamos, kad bankroto procedūra nebus baigta iki 2006 m. pabaigos. Institucija gavo ir užregistravo raštą 2006 m. kovo 20 d. (Nr. 367142).

2007 m. liepos 18 d. (Nr. 424054) raštu Institucija Norvegijos valstybės institucijoms išsiuntė naują prašymą gauti informacijos dėl bankroto procedūros sureguliavimo. Be to, Institucija paprašė informacijos apie „Troms Tre“ turto pirkėją ir bet kokį galimą įmonės refinansavimą.

2007 m. rugpjūčio 20 d. raštu Norvegijos valstybės institucijos pranešė Institucijai bankroto procedūros rezultatus. Institucija gavo ir užregistravo raštą 2007 m. rugpjūčio 20 d. (Nr. 434867).

2007 m. gruodžio 4 d. raštu skundo pateikėjas atsiėmė skundą, be kitų priežasčių, dėl tariamos pagalbos gavėjo bankroto. Institucija gavo ir užregistravo raštą 2007 m. gruodžio 6 d. (Nr. 456318).

2. Tariamos pagalbos gavėjas

„Troms Tre“ įsteigta 1972 m. „Troms Treforedling“ pavadinimu. Skunde pateiktame įmonės aprašyme nurodoma, kad įmonė veikia statybinių medžiagų, ypač statybai skirtų smulkinių plokščių, gamybos ir pardavimo srityje. Metinė apyvarta sudarė 55–65 mln. NOK (apie 6,9–8,1 mln. EUR).

Didžioji dalis įmonės akcijų priklausė valstybės institucijoms skirtinguose lygiuose. Didžiausia akcininkė buvo Trumso apskrities savivaldybė, turėjusi maždaug 40 % įmonės akcijų. Kiti akcininkai buvo Sioreisa savivaldybė, valstybinė įmonė „Statskog SF“, Trumso apskrities savivaldybės valdoma elektros bendrovė „Troms Kraft“ ir dvi privačių miškų savininkų šioje srityje organizacijos – „Skogeierforening Nord BA“ ir „Troms Skogselskap“.

2005 m. lapkričio 10 d.„Troms Tre“ paskelbė bankrotą. Įmonė iš veiklos nebegavo jokio pelno ir paskelbė negalinti sumokėti skolų. 2005 m. lapkričio 11 d. turtas buvo perduotas Teismui administruoti.

Bankroto procedūra buvo baigta ir įmonė likviduota 2007 m. kovo 28 d. Pagal galutinę bankroto ataskaitą įmonės turtas, technika ir gamykla buvo parduoti vienai iš trijų konkurse dalyvavusių šalių 2006 m. gruodžio mėn.

3. Tariamos valstybės pagalbos aprašymas

Skundo pateikėjo teigimu, valstybės pagalba buvo skirta „Troms Tre“ padidinant įmonės akcinį kapitalą. Pagal skundo pateikėjo informaciją, kai buvo pateiktas skundas, įmonė iš viso buvo gavusi maždaug 10 mln. NOK papildomo kapitalo. Didžiąją dalį investicijų skyrė valstybiniai investuotojai ir, pasak skundo pateikėjo, investicijos buvo skiriamos ne rinkos sąlygomis. Be to, skundo pateikėjas tvirtino, kad įmonė planavo papildomai padidinti akcinį kapitalą 2006–2009 m.

4. Vertinimas

Tariamos pagalbos gavėja „Troms Tre“ nebeegzistuoja ir jos turtas parduotas pagal bankroto procedūrą. Bankroto procedūra buvo baigta 2007 m. Be to, pagal Institucijos turimą informaciją įmonės turtas buvo parduotas per atvirą konkursą, kurį vykdė Teismas pagal Norvegijos bankroto procedūros įstatymus.

Nuo tada įmonė nutraukė visą ūkinę veiklą. Šiomis aplinkybėmis Institucijos sprendimas, kuriuo nustatoma, ar atitinkamos priemonės yra valstybės pagalba ir ar jos atitinka EEE susitarimą, neturėtų jokio praktinio poveikio (6).

Be to, remdamasi tuo, kad „Troms Tre“ turtas buvo parduotas per atvirą konkursą, Institucija daro išvadą, kad jei „Troms Tre“ būtų gavusi valstybės pagalbą, tokia pagalba nebeturi tolesnio iškreipiančio poveikio ir neatnešė naudos įmonės turto pirkėjui (7). Taigi, neįmanoma susigrąžinti „Troms Tre“ skirtos pagalbos (8).

Galiausiai Institucija atkreipia dėmesį į skundo pateikėjo 2007 m. gruodžio 4 d. raštą (Nr. 456318), kuriuo skundas buvo atšauktas.

Šiomis aplinkybėmis Institucija daro išvadą, kad sprendimas, kuriuo nustatoma, ar atitinkamos priemonės yra valstybės pagalba ir ar jos atitinka EEE susitarimą, neturėtų jokio praktinio poveikio. Todėl nėra prasminga tęsti su šiomis priemonėmis susijusią procedūrą, nustatytą Priežiūros institucijos ir Teismo susitarimo 3 protokolo II dalyje.

5. Išvada

Remdamasi minėtomis aplinkybėmis Institucija daro išvadą, kad procedūra prieš „Troms Tre“ nėra tikslinga,

PRIĖMĖ ŠĮ SPRENDIMĄ:

1 straipsnis

Pagal Priežiūros institucijos ir Teismo susitarimo 3 protokolo II dalies 10 straipsnį pradėta procedūra dėl tariamos valstybės pagalbos, suteiktos įmonei „Troms Tre“, yra baigta.

2 straipsnis

Šis sprendimas yra skirtas Norvegijos Karalystei.

3 straipsnis

Tekstas autentiškas tik anglų kalba.

Priimta Briuselyje, 2008 m. kovo 12 d. ELPA priežiūros institucijos vardu Pirmininkas Per SANDERUD Kolegijos narys Kurt JAEGER

(1) Toliau – Institucija.

(2) Toliau – EEE susitarimas.

(3) Toliau – Priežiūros institucijos ir Teismo susitarimas.

(4) Toliau – skundo pateikėjas.

(5) Toliau – „Troms Tre“.

(6) 2007 m. rugsėjo 25 d. Komisijos sprendimas dėl priemonių, Ispanijos taikytų įmonei Izar, Byla C-47/2003, dar nepaskelbta, ir 2005 m. lapkričio 9 d. Komisijos sprendimas dėl valstybės pagalbos, Prancūzijos suteiktos Mines de potasse d’Alsace, byla C-53/2000, OL L 86, 2006 3 24, p. 20.

(7) Žr., pavyzdžiui, bylos C-390/98 H.J. Banks & Co. Ltd prieš Anglių pramonės instituciją ir prekybos ir pramonės valstybės sekretorių [2001] ECR I-6117, 77 punktą, ir bylos C-277/00 Vokietija prieš Komisiją [2004] ECR I-3925, 80 punktą.

(8) 2007 m. rugsėjo 25 d. Komisijos sprendimas dėl priemonių, Ispanijos taikytų įmonei Izar, Byla C-47/2003, dar nepaskelbta OL, ir 2005 m. lapkričio 9 d. Komisijos sprendimas dėl valstybės pagalbos, Prancūzijos suteiktos Mines de potasse d’Alsace, byla C-53/2000, OL L 86, 2006 3 24, p. 20.